Curriebeker: Cheetahs in Bloem, Bulle op LoftusArgieffoto van die Cheetahs (Foto: Twitter) Die groeprondes van vanjaar se Curriebekerreeks sal onthou word as een waar die deur deur die sogenaamde kleiner bonde oopgeskop is, aan spankeuses wat ’n groot rol gespeel het en die gebrek aan diepte en ervaring wat by drie van die Groot Vier oopgevlek is. Die Vrystaat-Cheetahs, wat in die eerste nege wedstryde onoorwonne was, maar toe ŉ ongekende insinking beleef het met nederlae teen die Pumas en Griekwas, het Saterdag in Bloemfontein weer die skroewe aangedraai en die Bulle met 35-5 geklop. Die Cheetahs moes wen om bo te eindig en ook sorg dat die Bulle nie ŉ bonuspunt aanteken nie. Hulle het dit verspot maklik reggekry en reeds voor rustyd met 28-0 voorgeloop. Hulle het die jong en onervare Bulle met hul doeltreffende rolmaalbewegings veral ná lynstane afgetakel voordat die snellers agterlangs amok gemaak het. Hul oorwinning beteken ŉ tuishalfeindstryd teen die gewillige Pumas asook die moontlikheid om tuis in die eindstryd te speel as hulle aan die wenkant bly. In die ander halfeind op Loftus Versfeld pak die Bulle vir Griekwas waar sake vir die tuisspan baie warm kan raak. Regdeur die seisoen het die Bulle se afrigter, Gert Smal, ervare spelers gebruik wat ook deel van die Bulls se veldtog in die Verenigde Rugbykampioenskap was. Maar nadat die Bulls tot die eindronde van die VRK-reeks deurgedring het en al sy voorkeurspelers vanselfsprekend daarvoor gebruik, het die spens op Loftus amper leeggeloop. Dalk sal Smal komende naweek weer van ŉ paar randspelers kan gebruik om Griekwas te tem, wat die afgelope paar weke van die beste rugby uitgestal het wat die Poubloues nog gelewer het. As die Bulle nie versterkings kry nie, is die kanse baie goed dat die Poubloues hulle ook voorlangs sal wurg om tot die eindstryd deur te dring. Vir die Haaie, Westelike Provinsie en Leeus, is dit terug tekenbord om toe te sien dat die bloeding gekeer kan word. Finale puntestand (onder wedstryde gespeel, gewen, gelykop, verloor, punteverskil, bonuspunte en ligapunte) Cheetahs 12 10 0 2 153 8 48 Bulle 12 9 1 2 92 9 47 Griekwas 12 7 0 5 38 8 36 Pumas 12 5 0 7 41 9 29 Haaie 12 5 1 6 -31 5 27 WP 12 3 0 9 -87 7 19 Leeus 12 2 0 10 -206 7 15